Komission asetus (EY) N:o 2651/2000, annettu 1 päivänä joulukuuta 2000, tasaustuen toisen lisäennakon maksamisesta banaanialalla vuoden 2000 osalta



Virallinen lehti nro L 303 , 02/12/2000 s. 0008 - 0008



Komission asetus (EY) N:o 2651/2000, annettu 1 päivänä joulukuuta 2000, tasaustuen toisen lisäennakon maksamisesta banaanialalla vuoden 2000 osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93(1), sellaisena kuin se on viimeksi muutettuna asetuksella (EY) N:o 1257/1999(2), ja erityisesti sen 14 artiklan, sekä katsoo seuraavaa: (1) Komission asetuksessa (ETY) N:o 1858/93(3), sellaisena kuin se on viimeksi muutettuna asetuksella (EY) N:o 1467/1999(4), vahvistetaan asetuksen (ETY) N:o 404/93 soveltamista koskevat yksityiskohtaiset säännöt banaanialan kaupanpitotulojen menetystä korvaavan tasaustukijärjestelmän osalta. Sen 4 artiklassa säädetään edellytykset tasaustuen ennakkojen maksamiselle. (2) Vuoden 1999 aikana yhteisössä tuotettujen ja kaupan pidettyjen banaanien tasaustuen määrän ja kyseisen tuen jäännöksen maksumääräajan vahvistamisesta sekä vuoden 2000 ennakkojen yksityiskohtaisen määrän vahvistamisesta 30 päivänä toukokuuta 2000 annetussa komission asetuksessa (EY) N:o 1157/2000(5) vahvistetaan vuoden 2000 osalta myöhemmin määriteltävän tuen kunkin ennakon yksikkökohtaiseksi määräksi 17,81 euroa 100 kilogrammaa kohti. Hintojen heikettyä yhteisön markkinoilla hyväksyttiin komission asetuksella (EY) N:o 1641/2000(6) lisäennakko, jonka suuruus on 7,08 euroa 100 kilogrammaa kohti. (3) Sen huomioon ottamiseksi, etttä hinnat yhteisön markkinoilla ovat heikentyneet edelleen merkittävästi ja yhteisön banaanintuottajien taloudellinen tilanne on vaikea, on perusteltua säätää toisen lisäennakon maksamisesta yhteisössä 1 päivän tammikuuta ja 31 päivän lokakuuta 2000 välisenä aikana kaupan pidetyistä tuotemääristä, sanotun kuitenkaan rajoittamatta mahdollisuutta vahvistaa tasaustuen taso myöhemmin asetuksen (ETY) N:o 404/93 12 artiklan ja asetuksen (ETY) N:o 1858/93 säännösten mukaisesti. Olisi säädettävä, että lisäennakon maksaminen edellyttää vakuuden antamista asetuksen (ETY) N:o 1858/93 säännösten mukaisesti. (4) Tässä asetuksessa säädetyt toimenpiteet ovat banaanin hallintokomitean lausunnon mukaiset, ON ANTANUT TÄMÄN ASETUKSEN: 1 artikla Tuottajajäsenvaltiot maksavat vuoden 2000 osalta yhteisössä 1 päivän tammikuuta ja 31 päivän lokakuuta 2000 välisenä aikana kaupan pidettävistä tuotemääristä asetuksen (ETY) N:o 404/93 12 artiklan mukaisen tasaustuen toisen lisäennakon, jonka suuruus on 4,80 euroa 100 kilogrammaa kohti. Lisäennakko maksetaan kaupan pidettävistä tuotemääristä, joille on haettu vuonna 2000 tasaustuen ennakkoa. Lisäennakon maksamista koskevan hakemuksen mukana on oltava todiste siitä, että vakuus, jonka suuruus on 2,40 euroa 100 kilogrammaa kohti, on annettu. Maksu suoritetaan tämän asetuksen voimaantuloa seuraavien kahden kuukauden aikana. 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä joulukuuta 2000. Komission puolesta Franz Fischler Komission jäsen (1) EYVL L 47, 25.2.1993, s. 1. (2) EYVL L 160, 26.6.1999, s. 80. (3) EYVL L 170, 13.7.1993, s. 5. (4) EYVL L 170, 6.7.1999, s. 7. (5) EYVL L 130, 31.5.2000, s. 26. (6) EYVL L 187, 26.7.2000, s. 42.